Sara nikachi Jesus nuu kuena judio na ntsinu ini ya:
—Tatu kue meekoyu tuun nakunkaa koyu nuu tuꞌu̱n,
ntaa ntsitsa kuu koyu na ntakaa yu,
cha kunkuni koyu ñantaa,
cha ñantaa yoꞌo kusaꞌi ña kaku koyu nuu ña stoꞌó koyu.
Cha nikachi kuena:
—Meekue kuu kue seꞌe nti ta Abraham,
cha ni in na miki nisaꞌa na ña tuchii sachuun chiꞌan kue nuu na,
¿nixi kuu ña kachi ni ña kaku kue nuu ña stoꞌó kue?
Sara nikachi Jesus:
—Ñantaa kaꞌan yu ña kuena saꞌa kuachi yee na nuu kuachi,
cha mee ni kuachi kuu ña saꞌa ña tuchii nasaꞌa ii na ña.
Cha in nivi na tuchii sachuun chiꞌan,
ma kuu kintoo na ichaꞌncha tsi stoꞌo veꞌe ka,
tia seꞌe stoꞌo veꞌe ka kintoi tsi na ichaꞌncha.
Ñavi,
tatu ya-kuu Seꞌe naskaku ya koyu,
ntaa ntsitsa kunkaku koyu nuu ntiꞌi ña stoꞌó koyu.
Tsa tsini yu ña kuu koyu seꞌe nti ta Abraham,
tia kuni koyu kaꞌni koyu yu,
vari kue kantsitsa koyu tuꞌun snaꞌa yu.
Mee kaꞌan yu ña stuu Paa yu nuu̱,
cha meekoyu kantsitsa koyu ña ntsini soꞌo koyu snaꞌa paa koyu.
Sara nikachi kuena:
—¡Paa kue kuu nti ta Abraham!
Tia Jesus nikachi ya:
—Tatu ntaa ntsitsa kuu koyu seꞌe nti ta Abraham,
cha koo koyu tono ntsio ra.
Tia vasu kaꞌan yu ñantaa ña ntsini soꞌo̱ nuu Stoꞌo Nchuxi,
meekoyu kuni koyu kaꞌni koyu yu,
cha nti ta Abraham miki kusaꞌa ra ña saan.
Kue meekoyu saꞌa koyu tono saꞌa paa koyu.
Sara nikachi kuena:
—¡Meekue suu seꞌe ntaꞌvi na kuu kue!
¡Yee in mituꞌun Paa kue,
ya-kuu Stoꞌo Nchuxi!
Cha Jesus nikachi ya:
—Tatu ntaa ña Stoꞌo Nchuxi kuu Paa koyu,
meekoyu kuu ini koyu yu,
vari mee vatsi nuu ya cha yoꞌo inkaa yu.
Kue vatsi nuu mee,
cha Stoꞌo Nchuxi kuu ya-ntachuun yu.
¿Chanu vaꞌa kue tsitu nini koyu tuꞌun kaꞌan yu?
Vari kue kuni koyu kuchaa soꞌo koyu tuꞌu̱n.
Meekoyu kuu koyu tono paa koyu ña kuu tachi kuntsaꞌnu,
cha kuni koyu saꞌa koyu ña taꞌan inia.
Cha mancha ta tsaꞌa tsaꞌnia nivi,
cha kue tuun inkai nuu ñantaa,
vari koo ñantaa inkaa nui.
Ta kaꞌin tuꞌun staꞌvi,
kaꞌin tono kui,
vari kui in ntisachi cha kui tata ñastaꞌvi.
Tia mee ña kaꞌan yu tuꞌun ntaa,
kue tsinu ini koyu tuꞌun kaꞌan yu.
Ni in koyu ma kuu snaꞌa ña kumi̱ kuachi.
Cha tatu kaꞌan yu ña ntaa,
¿chanu vaꞌa kue tsinu ini koyu tuꞌun kaꞌan yu?
Na ntakuaꞌa meena nuu Stoꞌo Nchuxi,
chaa soꞌo na tuꞌun kaꞌan ya,
tia tono kue meekoyu kue nintakuaꞌa koyu meu nuu ya,
kue kuni koyu kuchaa soꞌo koyu tuꞌun ya.
Jesus kaꞌnu ka kuu ya susaan nti ta Abraham
Sara nikachi kuena judio tsi Jesus:
—Nikaꞌan ntaa kue ña kuu in na ntaꞌa ñuu Samaria cha nchaka tachi yo.
Cha nikachi Jesus:
—Mee koo tachi nchaka yu.
Ña saꞌa̱ kuu ña ntachi ñuꞌu̱ Paa yu,
tia kue meekoyu koo ña iñuꞌu koyu yu.
Mee kue ntuku ña ntukaꞌnu̱,
cha Stoꞌo Nchuxi saꞌa ya ña ntukaꞌnu̱,
cha yaka kuu ya tsaꞌncha kuachi.
Ñantaa kaꞌan yu nuu koyu ña na kantsitsa tuꞌu̱n kaꞌan yu ma naa na.
Sara nikachi kuena judio:
—Vichi ra kuntaa ini kue ña nchaka tachi yo.
Nti ta Abraham tsi ntiꞌi kue chaa ntsikaꞌan yuꞌu nuu Stoꞌo Nchuxi ntsiꞌi kuera,
cha meu kachu ña kuena kantsitsa tuꞌun kaꞌun ma kuu na.
¿Inka kaꞌnu ka kuu susaan nti paa kue ta Abraham?
Meera ntsiꞌi ra,
cha kue chaa ntsikaꞌan yuꞌu nuu Stoꞌo Nchuxi ntsiꞌi tuku kuera.
¿Ana kuu kaꞌún?
Sara ntanchiko neꞌe Jesus:
—Tatu mee nantasakaꞌnu mee,
koo yaꞌvia,
tia ya saꞌa ña ntukaꞌnu̱ kuu Paa yu,
ya kachi koyu kuu Stoꞌo Nchuxi ya tsinu ini koyu.
Tia kue meekoyu ntsíni koyu ya.
Cha mee ra tsini yu ya,
cha tatu nakachi yu ña ntsíni yu ya,
kuu̱ in ntisachi tono kue meekoyu.
Cha ñantaa kui ña tsini yu ya cha kantsitsa̱ tuꞌun ya.
Cha nti ta Abraham,
nti tatsaꞌnu koyu,
nikusii nchuꞌa ini ra ta ntsini ra kii kunkitsi̱,
cha ntsini ra ña,
cha nikuacha ra.
Cha kuena judio nikachi na tsi Jesus:
—Ni ntsain ka tsau uvi-xiko-utsi kuia cha ¿nixi kuu ña kachu ña ntsinu nti ta Abraham?
Cha nikachi Jesus:
—Ñantaa kaꞌan yu ña mancha ta nchaa ka koo Abraham,
tsa saan mee kuu ya kuu̱.
Sara ntiin kuena yuú takua kani na ya,
tia Jesus nikiꞌvi ya maꞌi kue nivi ka cha nikee ya veñuꞌu ka ra kuaꞌan ya.